Nu er det igen den tid på året, hvor det er tid til at nyde blinis med stenbiderrogn, cremefraiche og lidt rødløg. Men hvis du skal have fat i den røde rogn, så skal pengepungen frem. Rognen er nemlig ekstraordinær dyr, og i Æ’ Fiskebutik på havnen i Thyborøn mærker ejeren den store prisstigning. - Den koster 700-800 kroner kiloet på auktion lige nu, og hvis man sammenligner med sidste år, så er det dobbelt så meget i år, siger Anders Olesen, ejeren af fiskebutikken. De høje priser skyldes vind og vejr, mener indehaveren af fiskebutikken: - På aktion har der kun været små 100 kilo til salg, og jeg har måske købt halvdelen af det. Sidste år på samme tidspunkt havde vi 700 kilo på aktion, så det er lidt tamt, men det skyldes alle de her storme, som har påvirket fiskeriet. Sælger dyre mængder til københavnerne Det kan være svært at sælge de farverige rogn, når prisen i øjeblikket er så høj. Men det er ikke alle, der stiller spørgsmålstegn til prisen. - Vi sælger blandt andet til restauranter i København, og der stiller de ikke spørgsmål ved prisen, men det handler mere om varen, og det sørger vi så for, siger Anders Olesen. Men de få mængder af havets superfood, skyldes også, at sæsonen for stenbiderrogn først for alvor starter i begyndelsen af marts, oplyser ejeren. Sæsonen for stenbiderrogn strækker sig hen til midt i april.

Referat:
Sæsonen for stenbiderrogn er i gang, men hvis de små, røde rogn skal nydes, så skal pengepungen frem. Der er nemlig langt færre kilo af de farverige fiskeæg sammenlignet med sidste år.